'n Besoek aan die Gamtoosvallei 'n moet | News24
'n Besoek aan die Gamtoosvallei 'n moet
Die uitsig van William Philip se besproeiingstonnel oor die Vallei is ongelooflik en word nie verniet die Bergvenster genoem nie. Foto:VERSKAF
'n Besoek aan die Gamtoosvallei is iets wat elke inwoner en besoeker aan die Kouga net eenvoudig op hul doen-lysie moet sit.
Sorg dat jy stop by dit wat oor is van William Philip se besproeiingstonnel. Die sendeling en sy gemeentelede het dit in 1842 begin bou as deel van hul droom om die gemeenskap se landboubedrywighede te kan uitbrei.
Hy het self die rol van landmeter, ingenieur en bouer gespeel, met so-veel selfvertroue dat hy die manne aan beide kante van die rif laat begin grou het, 80m daarvan was rotse.
Twee jaar later het die twee groepe mekaar bereik en die tonnel was, ten spyte van skade deur oorstromings, vir meer as 'n eeu lank in gebruik.
Die uitsig van hierdie punt oor die Vallei is ongelooflik en word nie verniet die Bergvenster genoem nie – onthou om genoeg foto's te neem vir later se onthou.
Die pad deur die Vallei kronkel deur ongeskonde natuurskoon, lemoenboorde en groenteplase deur. Hier word sitrus, groente, aartappels, tabak en selfs neute en advo-kadopere verbou – die laaste wel hoofsaaklik vir plaaslike gebruik. Plaasopstalle spog elk met die mooiste tuine en vir groot gedeeltes van die jaar staan iets in die blom.
Die groot ontwikkeling by Sarah Baartman se graf - die Khoi-San vrou wat in die 18de eeu aan Europeers as 'n frats "tentoongestel" is en in 2002 hier herbegrawe is – is reeds in aanbou.
Soek ook na die grootste sonhorlosie in Afrika, op 36,4m is dit nogals indrukwekkend. Die uitsig by Hankey se 9-putjie golfbaan is prentjiemooi.
Tolbos Kontreiwinkel en Restaurant en Padlangs is maar van die instellings en die bymekaarkomplekke op Patensie. Somer of winter, dit is altyd lekker om hier op die stoep op 'n bank neer te sak en net te ontspan. Tolbos is ook Gamtoos se toerismekantoor en die personeel ken die antwoord op elke liewe vraag. Na 'n heerlike hoenderpastei en plaasvars koffie besluit ons dit is tyd om na Queen Victoria se profiel te gaan soek.
Jy moet mooi kyk om die dame se profiel in die kloof neffens die pad raak te sien – maar dis soos daardie prent-jies waarmee hulle glo jou intelligensie toets – sien jy dit die eerste keer raak, kan jy dit nie weer mis nie.